જર્મનીની એન્જેલિક કાર્બેરને બિન ક્રમાંકિત ફ્રાન્સની એલિઝે કોર્નેટે ૬-૪, ૬-૧થી પરાજય આપ્યો હતો. કાર્બેરે મેચમાં ૩૨ એરર કરી હતી. ત્રીજા રાઉન્ડમાં કોર્નેટનો સામનો ઓસ્ટ્રેલિયાની એશ્લે બાર્ટી સામે થશે. નવમી ક્રમાંકિત ચેક ગણરાજ્યની કેરોલિના પ્લિસ્કોવાને નેધરલેન્ડ્સની કિકી બર્ટેન્સે ૬-૨, ૬-૨થી હરાવી બહાર કરી હતી. પ્લિસ્કોવા મેચમાં એકેય એસ લગાવ્યા નહોતા અને આઠ ડબલ ફોલ્ટ કર્યા હતા. બર્ટેન્સનો સામનો હવે ચેક ગણરાજ્યની પેટ્રા ક્વિટોવા સામે થશે. ક્વિટોવાએ એસ્ટોનિયાની એનેટ કોન્ટાવેટને ૬-૩, ૬-૪થી પરાજય આપ્યો હતો. રોમાનિયાની મિહેલા બુઝારેસ્કુનો સામનો પાંચમી ક્રમાંકિત એલિના સ્વિતોલિના સામે હતો જેમાં સ્વિતોલિનાએ ૬-૩, ૬-૭, ૪-૩ની લીડ મેળવી હતી ત્યારે બુઝારેસ્કુ ઈજાને કારણે મેચમાંથી ખસી ગઈ હતી.